A una bella morta

Povera bella! morta in sos vint’annos
Consunta da una trista maladia,
Deo sempre t’amento e de affannos
Mi si pienat s’anima atturdia.
T’ido ancora, sezida in su balcone
Surridinde a sa zente, amiga mia,
Tottu grazia e tottu affezione.
E tenzo ancora fissos in s’idea
Sos vellutados oios, sa persone
Bene fatta e gentile, cale dea
Chi s’iscalpellu Fidicu ha formadu.
Ogni mente ponias in pelea,
Ogni coro tenias conchistadu.
Como sutta sa terra umid’e dura
Cudd’angelicu aspettu s’est cuadu
Lassende in dogni coro un’umbra iscura.
Nadu bene ha Petrarca in cuddu cantu
«Cosa bella e mortal passa e non dura »
E solu, eternu restat su piantu.